C 208/13

Δημοσίευση του ενιαίου εγγράφου που τροποποιήθηκε κατόπιν της έγκρισης τροποποίησης ήσσονος σημασίας σύμφωνα με το άρθρο 53 παράγραφος 2 δεύτερο εδάφιο του κανονισμού (ΕΕ) αριθ. 1151/2012

(2020/C 208/06)

Η Ευρωπαϊκή Επιτροπή ενέκρινε την παρούσα τροποποίηση ήσσονος σημασίας σύμφωνα με το άρθρο 6 παράγραφος 2 τρίτο εδάφιο του κατ’ εξουσιοδότηση κανονισμού (ΕΕ) αριθ. 664/2014 της Επιτροπής (1)

Η αίτηση έγκρισης της εν λόγω τροποποίησης ήσσονος σημασίας είναι διαθέσιμη στη βάση δεδομένων eAmbrosia της Επιτροπής.

ΕΝΙΑΙΟ ΕΓΓΡΑΦΟ

«MELA DI VALTELLINA»

Αριθ. ΕΕ: PGI-IT-0574-AM01 – 17.2.2020

ΠΟΠ () ΠΓΕ (Χ)

1. Ονομασία/-ες

«Mela di Valtellina»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6 Οπωροκηπευτικά και σιτηρά νωπά ή μεταποιημένα.

3.2. Περιγραφή του προϊόντος για το οποίο ισχύει η ονομασία υπό 1

Για την παραγωγή του μήλου «Mela di Valtellina» χρησιμοποιούνται καρποί των ακόλουθων ποικιλιών: «Red Delicious» — «Golden Delicious» — «Gala». Κατά τη διάθεσή του στην αγορά, το προϊόν παρουσιάζει τα ακόλουθα χαρακτηριστικά: Red Delicious: Επικάρπιο μεγάλου πάχους, ελάχιστα κηρώδες, με λαμπερό, έντονο κόκκινο χρώμα, με υπερκείμενο χρώμα το οποίο καλύπτει πάνω από το 80 % της επιφάνειας, λείο, χωρίς σκωριόχρωμο χρωματισμό και λιπαρότητα, ανθεκτικό στους χειρισμούς. Σχήμα επιμήκους κόλουρου κώνου με πέντε λοβούς και ισημερινό προφίλ πενταγωνικό. Μέγεθος ελάχιστης διαμέτρου 65 mm. Ελάχιστη περιεκτικότητα σε σάκχαρα πάνω από 10°brix. Σάρκα: Λευκή με μέτριας έντασης άρωμα μήλου, Γίνονται έντονα αντιληπτά αρώματα μελιού, γιασεμιού και βερίκοκου. Πολύ τραγανή και χυμώδης. Επικρατεί γλυκιά γεύση με αισθητή οξύτητα και άρωμα μέτριας έντασης. Χωρίς αίσθηση πικράδας. Η ελάχιστη σκληρότητα της σάρκας είναι 5 kg/cm2. Golden Delicious: Επικάρπιο ελάχιστα κηρώδες, με έντονο κίτρινο χρώμα όταν έχει ωριμάσει, ενίοτε με ρόδινη επικάλυψη στο τμήμα που είναι εκτεθειμένο στον ήλιο, ορισμένες φορές σκωριόχρωμο, ευαίσθητο στους χειρισμούς. Σχήμα σφαιροειδές ή επιμήκους κόλουρου κώνου, ελαφρώς πολυγωνικό σε διαμήκη τομή. Μέγεθος ελάχιστης διαμέτρου 65 mm. Ελάχιστη περιεκτικότητα σε σάκχαρα πάνω από 11,5°brix. Σάρκα υπόλευκου χρώματος, με έντονο άρωμα μήλου. Μετρίως σκληρή, τραγανή και χυμώδης και σχεδόν καθόλου αλευρώδης. Οι καρποί διακρίνονται για τη γλυκύτητά τους, ωστόσο με αξιοσημείωτες τιμές οξύτητας που καθιστούν πιο αισθητή τη φρεσκάδα του καρπού. Άρωμα μήλου μέτριας-υψηλής έντασης. Χωρίς αίσθηση πικράδας. Ελάχιστη σκληρότητα της σάρκας 5 kg/cm2. Gala: Επικάρπιο με λαμπερό κόκκινο χρώμα και υπερκείμενο χρώμα το οποίο καλύπτει πάνω από το 30 % της επιφάνειας, για την κοινή ποικιλία Gala και το 65 %, για τους βελτιωμένους κλώνους. Σχήμα βραχέος κόλουρου κώνου, με τους πέντε λοβούς προς τη βάση του ποδίσκου αρκετά έντονους. Μέγεθος ελάχιστης διαμέτρου 65 mm. Ελάχιστη περιεκτικότητα σε σάκχαρα πάνω από 11°brix. Σάρκα υπόλευκου χρώματος, με μέτριας έντασης άρωμα. Μετρίως σκληρή, πολύ χυμώδης και καθόλου αλευρώδης, Έχει γλυκιά γεύση, λίγο όξινη, και ευχάριστο άρωμα μέτριας έντασης. Χωρίς αίσθηση πικράδας. Ελάχιστη σκληρότητα της σάρκας 5 kg/cm2. Επιτρέπεται να διατίθενται στο εμπόριο μόνο οι καρποί των κατηγοριών ποιότητας Extra και I.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Οι εργασίες παραγωγής πρέπει να εκτελούνται εντός της οριοθετημένης γεωγραφικής περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το μήλο Mela di Valtellina διατίθεται στο εμπόριο μέσα σε κυψελωτά καλάθια – χαρτοτελάρα – πτυσσόμενο χαρτόνι (traypak) – ξύλινα τελάρα – επαναχρησιμοποιήσιμα τελάρα από πλαστικό υλικό – σφραγισμένες συσκευασίες με περισσότερα φρούτα (σκαφίδια, χαρτοκιβώτια και σακίδια).

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Η ένδειξη «Mela di Valtellina» Indicazione Geografica Protetta (Προστατευόμενη Γεωγραφική Ένδειξη) ή το αρκτικόλεξό της, IGP (ΠΓΕ), πρέπει να αναγράφεται με σαφή και απολύτως ευανάγνωστό τρόπο, με διαστάσεις που υπερέχουν κάθε άλλης ένδειξης που αναγράφεται στις σφραγισμένες συσκευασίες ή στους μεμονωμένους καρπούς. Όταν οι καρποί επισημαίνονται ατομικά, τουλάχιστον το 50 % των καρπών πρέπει να φέρει ετικέτα στη συσκευασία. Όταν οι καρποί δεν φέρουν ατομική ετικέτα, πρέπει να χρησιμοποιούνται συσκευασίες κλειστές και σφραγισμένες. Ο λογότυπος αποτελείται από την ένδειξη «Mela di Valtellina» Indicazione Geografica Protetta (Προστατευόμενη Γεωγραφική Ένδειξη). Οι χρωματομετρικοί δείκτες είναι οι ακόλουθοι: κόκκινο (pantone red 032), πράσινο (pantone 355) και μαύρο (100 %). Η γραμματοσειρά πρέπει να είναι Futura Bold.

4. Συνοπτική οριοθέτηση της γεωγραφικής περιοχής

Η περιοχή παραγωγής του μήλου «Mela di Valtellina» περιλαμβάνει την επικράτεια των ακόλουθων δήμων της επαρχίας Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna, Villa di Tirano.

5. Δεσμός με τη γεωγραφική περιοχή

Η ιδιαιτερότητα της περιοχής στην οποία παράγεται το προϊόν «Mela di Valtellina» συνίσταται στον εξαιρετικά ευνοϊκό προσανατολισμό της κοιλάδας της Valtellina. Η κοιλάδα αυτή εκτείνεται σε κατεύθυνση Ανατολής-Δύσης· βόρεια προστατεύεται από τις Ραιτικές Άλπεις και νότια από την οροσειρά Prealpi Orobie. Κατά συνέπεια, το κλίμα είναι πολύ ήπιο με ιδιαίτερο τύπο ανέμων, που οφείλεται στο φαινόμενο Foehn, ενός ανέμου πολύ θερμού και ξηρού, που προκαλεί απότομη άνοδο της θερμοκρασίας και πτώση της υγρασίας του αέρα. Η κοιλάδα εκτείνεται σε υψόμετρο 200 m έως 900 m και για τον λόγο αυτό οι οπωρώνες έχουν προνομιακή θέση όσον αφορά την έκθεση στο φως και τον αέρα. Βρίσκονται κυρίως πάνω σε κωνοειδείς λιθώνες προσχωσιγενούς προέλευσης αποτελούμενους κυρίως από χονδροειδή αδρομερή υλικά, διαπερατά, με παντελή απουσία της ικανότητας συγκράτησης νερού και υπόξινη ή όξινη αντίδραση του εδάφους.

Από την οργανοληπτική ανάλυση έχουν προκύψει χαρακτηριστικά κοινά στις τρεις ποικιλίες που φέρουν την ονομασία «Mela di Valtellina» και χαρακτηρίζονται από σφικτή, συμπαγή, τραγανή και αρωματική σάρκα. Ειδικότερα:

— η ποικιλία Gala διαθέτει σάρκα μετρίως συμπαγή, πολύ χυμώδη, καθόλου αλευρώδη. Έχει γλυκιά γεύση, ελάχιστα όξινη, καθόλου πικρή και ευχάριστο άρωμα μέτριας έντασης.

— Η Golden Delicious διακρίνεται για τη μετρίως σκληρή, τραγανή και χυμώδη και την καθόλου αλευρώδη σάρκα της. Η γεύση της είναι γλυκιά και το άρωμα έντονο.

— Η Red Delicious έχει έντονο άρωμα με νότες μελιού, γιασεμιού και βερίκοκου. Η σάρκα της είναι σκληρή, τραγανή και εξαιρετικά χυμώδης και το άρωμά της έχει μέτρια ένταση.

Άλλη ιδιαιτερότητα αποτελεί το πολύ έντονο χρώμα και το επίμηκες σχήμα των καρπών, που είναι πολύ ελκυστικό· τα χαρακτηριστικά αυτά γίνονται εντονότερα λόγω της έντονης έκθεσης των εδαφών της Valtellina που περιγράφονται στο σημείο 4— στην ηλιακή ακτινοβολία.

Η φήμη του προϊόντος «Mela di Valtellina» ανάγεται στην περίοδο μετά τον Β’ Παγκόσμιο Πόλεμο και διαδόθηκε σταδιακά με την πάροδο του χρόνου χάρη στη συμβολή των συνεταιρισμών καλλιεργητών οπωροκηπευτικών οι οποίοι, σε συνεργασία με πανεπιστημιακά ιδρύματα ειδικευμένα στη μηλοκαλλιέργεια, καθιέρωσαν το «σύστημα του μήλου» στην Valtellina. Ήδη το 1968 στο Ponte in Valtellina πραγματοποιήθηκε η «2η Εθνική διάσκεψη ορεινής οπωροκαλλιέργειας» υπό την αιγίδα της Ιταλικής Εταιρείας Οπωροκηπευτικών και ακολούθησε, το 1983, η «Διάσκεψη για την επιλογή ποικιλιών και την ανανέωση της ορεινής οπωροκαλλιέργειας». Η μηλοκαλλιέργεια ακολουθεί ορισμένες παραδοσιακές και καθιερωμένες καλλιεργητικές πρακτικές, οι οποίες σήμερα εφαρμόζονται στην επαγγελματική καλλιέργεια του μήλου, η οποία με την πάροδο του χρόνου και την πρόοδο της καλλιέργειας έχει αναδειχθεί σε έναν από τους οικονομικούς πυλώνες της κοιλάδας. Αρκεί να αναλογιστεί κανείς όλες τις συνδεόμενες με αυτή δραστηριότητες, όπως η εκμηχάνιση, η εγκατάσταση αρδευτικών συστημάτων, η προμήθεια τεχνικών μέσων, οι υπηρεσίες εμπορίας, ο τομέας της συσκευασίας, το σύστημα μεταφορών κ.λπ. Το γόητρο της μηλοκαλλιέργειας στην κοιλάδα της Valtellina κατέστησε δυνατή την προσέλκυση σημαντικών επενδύσεων. Για παράδειγμα, την εγκατάσταση πολυάρδευσης της κοινοπραξίας Consorzio Sponda Soliva που διαχειρίζεται την άρδευση 2 000 εκταρίων. Η εγκατάσταση αυτή δημιουργήθηκε τη δεκαετία του ‘70 και χρηματοδοτήθηκε με δάνεια από το Ευρωπαϊκό Γεωργικό Ταμείο Εγγυήσεων (ΕΓΤΕ). Η αυξανόμενη αποδοχή των φρούτων αυτών από τους καταναλωτές, η οποία παγιώθηκε με την πάροδο δεκαετιών, οφείλεται στον τόπο παραγωγής. Πράγματι, το γεγονός ότι η κοιλάδα αναπτύσσεται σε κατεύθυνση Ανατολής-Δύσης, προσανατολισμός μοναδικός στα αλπικά εδάφη οπωροκαλλιέργειας, επιτρέπει τη μεγαλύτερη έκθεση των εδαφών στο ηλιακό φως και προσδίδει στο επικάρπιο των μήλων τα χαρακτηριστικά που περιγράφονται στο σημείο 3.2. Αυτή η ορογραφική διαμόρφωση του εδάφους, στην οποία οφείλεται η υψηλή ποιότητα της φωτεινής ακτινοβολίας, σε συνδυασμό με την έντονη διακύμανση της θερμοκρασίας μεταξύ ημέρας και νύχτας, με τα χαλαρά εδάφη που δεν συγκρατούν το νερό και με την ισορροπία των βροχοπτώσεων χάρη στην οποία υπάρχει εναλλαγή στον κύκλο ύγρανσης/ξήρανσης του επικάρπιου των μήλων, επιτρέπει τη βέλτιστη σταδιακή ωρίμασή τους διατηρώντας τη σάρκα τους σφικτή και τραγανή και το σχήμα τους πιο επίμηκες και ελαφρώς πολυγωνικό. Οι τρεις ποικιλίες που φέρουν τη γεωγραφική ένδειξη αποτελούν το κορυφαίο προϊόν της μηλοπαραγωγής στην κοιλάδα Valtellina. Πράγματι στις 3 αυτές ποικιλίες, Golden Delicious, Red Delicious και Gala επικεντρώθηκε σταδιακά το ενδιαφέρον καταναλωτών και καλλιεργητών, καθώς αυτές, σε μεγαλύτερο βαθμό από τις υπόλοιπες ποικιλίες, ωφελήθηκαν από τις ιδιαιτερότητες της περιοχής, συμπεριλαμβανόμενων των ανθρώπινων παραγόντων. Οι ιδιαιτερότητες της περιοχής και οι ικανότητες του ανθρώπου, ο οποίος με την πάροδο των ετών διατήρησε καλλιεργητικές τεχνικές που σέβονται και προστατεύουν τις κοιλάδες και τα βουνά, καθώς και η θέληση των παραγωγών οι οποίοι, από τη δεκαετία του ‘80, επιδίωξαν να κάνουν γνωστή στους καταναλωτές την ποιότητα των μήλων τους, προβάλλοντας την προέλευσή τους από την κοιλάδα Valtellina μέσω της αναγραφής σχετικών ενδείξεων στις συσκευασίες που διέθεταν στην αγορά, συνέβαλαν στην ευρεία διάδοση του προϊόντος στους εγχώριους και ξένους καταναλωτές. Αυτό επιβεβαιώνεται από το γεγονός ότι το μήλο «Mela di Valtellina» διατίθεται στα σημεία πώλησης του σύγχρονου δικτύου διανομής και στα ειδικά καταστήματα ως προϊόν ανώτερης αξίας. Έχει καταγραφεί αύξηση της μέσης τιμής παραγωγής ανά χιλιόγραμμο προϊόντος από τις 85 λιρέτες για την ποικιλία Golden και 80 για την ποικιλία Red το 1968, στις 105 και 110 λιρέτες αντιστοίχως το 1974. Λίγα χρόνια αργότερα, το 1979, οι τιμές τριπλασιάστηκαν, φθάνοντας τις 330 λιρέτες/kg για την Golden και τις 420 λιρέτες/kg για την Red· την επόμενη δεκαετία, το 1987, οι μέσες τιμές ανά χιλιόγραμμο έφθασαν τις 680 και 830 λιρέτες αντίστοιχα. Από το 1996 έως σήμερα, οι τιμές σημειώνουν αυξητική τάση, φθάνοντας το 2006 τα 0,31 ευρώ/kg για την Golden και τα 0,37 ευρώ/kg για την Red και την Gala. Κατά μέσο όρο, οι τιμές για τις 3 προαναφερόμενες ποικιλίες ήταν αυξημένες κατά τουλάχιστον 10 % σε σχέση με τις μέσες εθνικές τιμές για τις ίδιες ποικιλίες.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

Το πλήρες κείμενο των προδιαγραφών προϊόντος διατίθεται στον ακόλουθο ιστότοπο:

http://www.politicheagricole.it/flex/cm/pages/ServeBLOB.php/L/IT/IDPagina/3335”

ή

απευθείας στην αρχική σελίδα του ιστοτόπου του υπουργείου Πολιτικών Γεωργίας, Τροφίμων και Δασών (www.politicheagricole.it), επιλογή «Qualità» (στο επάνω δεξιά τμήμα της οθόνης), κατόπιν «Prodotti DOP IGP STG» (στα πλάγια, στο αριστερό τμήμα της οθόνης) και τέλος «Disciplinari di Produzione all’esame dell’UE».

(1) ΕΕ L 179 της 19.6.2014, σ. 17.